CELEX: 32020D1674
Language: lt
Date: 2020-10-29 00:00:00
Title: Tarybos įgyvendinimo sprendimas (ES) 2020/1674 2020 m. spalio 29 d. kuriuo, vadovaujantis Direktyvos 2003/96/EB 19 straipsniu, Švedijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai

2020 11 12   
               
               
                  LT
               
               
                  Europos Sąjungos oficialusis leidinys
               
               
                  L 378/3
               
            
         TARYBOS ĮGYVENDINIMO SPRENDIMAS (ES) 2020/1674
         2020 m. spalio 29 d.
         kuriuo, vadovaujantis Direktyvos 2003/96/EB 19 straipsniu, Švedijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 27 d. Tarybos direktyvą 2003/96/EB, pakeičiančią Bendrijos energetikos produktų ir elektros energijos mokesčių struktūrą, (1) ypač į jos 19 straipsnį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos įgyvendinimo sprendimu 2014/725/ES (2), vadovaujantis Direktyvos 2003/96/EB 19 straipsniu, iki 2020 m. birželio 25 d. Švedijai buvo leista taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai (toliau – iš kranto tiekiama elektros energija);
                  
               
                     (2)
                  
                  
                     2019 m. rugpjūčio 15 d. raštu Švedija siekė gauti leidimą, vadovaujantis Direktyvos 2003/96/EB 19 straipsniu, toliau taikyti lengvatinį mokesčio tarifą iš kranto tiekiamai elektros energijai. 2020 m. balandžio 1 d. raštu Švedijos valdžios institucijos pateikė papildomos informacijos;
                  
               
                     (3)
                  
                  
                     lengvatiniu mokesčio tarifu, kurį ji ketina taikyti, Švedija siekia toliau skatinti naudoti iš kranto tiekiamą elektros energiją. Tokios elektros energijos naudojimas laikomas aplinkai mažiau kenksmingu būdu elektros energija aprūpinti uoste prisišvartavusius laivus, palyginti su bunkerinio kuro deginimu tuose laivuose;
                  
               
                     (4)
                  
                  
                     vietos oro kokybė uostamiesčiuose gerinama tiek, kiek, naudojant iš kranto tiekiamą elektros energiją, neišmetama uoste prisišvartavusiuose laivuose deginant bunkerinį kurą susidarančių oro teršalų, taip pat mažėja triukšmas. Todėl tikimasi, kad priemonė padės siekti Sąjungos aplinkos, sveikatos ir klimato politikos tikslų;
                  
               
                     (5)
                  
                  
                     leidžiant Švedijai taikyti lengvatinį mokesčio tarifą iš kranto tiekiamai elektros energijai neviršijama to, kas būtina tokios elektros energijos vartojimui padidinti, kadangi daugeliu atvejų elektros energijos gamyba laivuose išliks kaip konkurencingesnė alternatyva. Dėl tos pačios priežasties ir dėl to, kad šiuo metu atitinkama technologija yra palyginti menkai paplitusi rinkoje, mažai tikėtina, kad to lengvatinio mokesčio taikymo metu bus labai iškraipyta konkurencija ir kad priemonė turės neigiamą poveikį tinkamam vidaus rinkos veikimui;
                  
               
                     (6)
                  
                  
                     vadovaujantis Direktyvos 2003/96/EB 19 straipsnio 2 dalimi, kiekvieno pagal tos direktyvos 19 straipsnio 1 dalį suteikiamo leidimo galiojimo laikotarpis turi būti griežtai apribotas. Siekiant užtikrinti, kad leidimo galiojimo laikotarpis būtų pakankamai ilgas, kad atitinkami ekonominės veiklos vykdytojai neprarastų paskatų imtis būtinų investicijų, tikslinga prašomą leidimą suteikti iki 2023 m. gruodžio 31 d. Vis dėlto tas leidimas turėtų būti nebetaikomas nuo tos dienos, kurią būtų pradėtos taikyti Tarybos pagal Sutarties dėl Europos Sąjungos veikimo 113 straipsnį ar bet kurią kitą susijusią Sutarties dėl Europos Sąjungos veikimo nuostatą priimtos bet kokios bendrosios nuostatos dėl iš kranto tiekiamai elektros energijai taikomų mokesčių lengvatų, jeigu tokios nuostatos būtų pradėtos taikyti iki 2023 m. gruodžio 31 d.;
                  
               
                     (7)
                  
                  
                     atsižvelgiant į sunkumus, atsiradusius dėl COVID-19 pandemijos, nukrypti leidžiančios nuostatos atnaujinimo procesas užtruko ilgiau nei tikėtasi ir nebuvo baigtas iki 2020 m. birželio 25 d. Siekiant užtikrinti teisinį tikrumą uostų ir laivų operatoriams bei išvengti galimo energijos paskirstytojams ir perskirstytojams tenkančios administracinės naštos padidėjimo, reikėtų užtikrinti, kad Švedija lengvatinį mokesčio tarifą iš kranto tiekiamai elektros energijai galėtų taikyti nepertraukiamai. Todėl prašomas leidimas turėtų būti suteiktas nuo 2020 m. birželio 26 d., kad būtų toliau sklandžiai taikoma ankstesnė Įgyvendinimo sprendimu 2014/725/ES nustatyta tvarka;
                  
               
                     (8)
                  
                  
                     šis sprendimas neturi poveikio su valstybės pagalba susijusių Sąjungos taisyklių taikymui,
                  
               PRIĖMĖ ŠĮ SPRENDIMĄ:
         
            1 straipsnis
            Švedijai leidžiama taikyti lengvatinį mokesčio tarifą uoste prisišvartavusiems laivams, išskyrus privačius pramoginius laivus, tiesiogiai tiekiamai elektros energijai (toliau – iš kranto tiekiama elektros energija), jeigu laikomasi Direktyvos 2003/96/EB 10 straipsnyje nurodytų minimalių apmokestinimo lygių.
         
         
            2 straipsnis
            Šis sprendimas taikomas nuo 2020 m. birželio 26 d. iki 2023 m. gruodžio 31 d.
            Tačiau jeigu Taryba, remdamasi Sutarties dėl Europos Sąjungos veikimo 113 straipsniu ar bet kuria kita susijusia Sutarties dėl Europos Sąjungos veikimo nuostata, priima bet kokias bendrąsias nuostatas dėl iš kranto tiekiamai elektros energijai taikomų mokesčių lengvatų, šis sprendimas nebetaikomas nuo tos dienos, kurią pradedamos taikyti tos bendrosios nuostatos.
         
         
            3 straipsnis
            Šis sprendimas skirtas Švedijos Karalystei.
         
         
            Priimta Briuselyje 2020 m. spalio 29 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  OL L 283, 2003 10 31, p. 51.
         
            (2)  2014 m. spalio 14 d. Tarybos įgyvendinimo sprendimas 2014/725/ES, kuriuo, vadovaujantis Direktyvos 2003/96/EB 19 straipsniu, Švedijai leidžiama taikyti lengvatinį mokesčio tarifą uoste prisišvartavusiems laivams tiesiogiai tiekiamai elektros energijai (OL L 301, 2014 10 21, p. 27).